
Eksempel på masterprogram uten studieretning

Programnavn

Statsvitenskap
Programtype

master - to år

Faktaboks

· Studiepoeng (sp): 120 

· Varighet: 2 år

· Masteroppgaven: 45 sp

· Søknadsfrist: 1.6 og 1.12

Ingress

Studiet lærer deg å beskrive, forklare og vurdere politiske prosesser og institusjoner. Du lærer om politikk på nasjonalt og internasjonalt nivå, og om hvordan individer, grupper og stater deltar.

Kort om studieprogrammet

I studieprogrammet statsvitenskap legger vi vekt på teoretisk forståelse, empirisk innsikt og metodiske ferdigheter. Dette er kompetanse som danner grunnlag for arbeid i offentlig forvaltning, privat virksomhet og organisasjoner, og innenfor forskning, undervisning og journalistikk. 

Du velger å fordype deg innenfor følgende temaområder: 

· Politisk teori

· Offentlig politikk og administrasjon

· Komparativ politikk

· Internasjonal politikk
eller

· Samfunnsvitenskapelig metode

Som en del av studiet velger du selv tema for en masteroppgave. 

Institutt for statsvitenskap samarbeider blant annet med forskningsinstituttene PRIO, NUPI, FAFO og Institutt for samfunnsforskning. Mange av våre vitenskapelige ansatte er også tilknyttet disse forskningsinstituttene. Som masterstudent kan du få mulighet til å ha eksternveiledning av masteroppgaven. 

Sammen med masteroppgaven velger du ulike emner med generelle og spesialiserte temaer. Emnetilbudet er bredt og omfatter blant annet: 

· Politisk filosofi og ideologier

· Stats- og nasjonsbygging

· Valg og demokrati

· Konfliktlinjer og partidannelser i Europa

· Politisk kultur, regimer og mellomstatlige relasjoner utenom Europa (især Afrika og Asia)

· Overnasjonale institusjoner

· Utforming av offentlig politikk; kommunal, regional og statlig styring

· Prinsipper og mekanismer for offentlig forvaltning

· Konflikt og konfliktløsning, krig og fredsprosesser

· Vilkår for samarbeid mellom stater

· Utenriks- og sikkerhetspolitikk i og utenom Europa

· Globalisering

Hvordan søke på dette studiet?

Opptaksprosedyre og opptakskrav

Det er opptak til masterprogrammet statsvitenskap to ganger i året: 1. juni og 1. desember. Søknad skjer til Institutt for statsvitenskap på eget søknadsskjema. 

Mastergraden bygger på en treårig bachelorgrad, cand.mag.-grad eller tilsvarende. 

Du kvalifiserer for opptak til masterstudiet i statsvitenskap dersom du har oppfylt følgende: 

· bachelorgraden i statsvitenskap 
eller

· bachelorgrad i offentlig administrasjon, bachelorgrad i europastudier eller bachelorgrad i internasjonale studier fra UiO, og som har minst 60 studiepoeng fra 1000- eller 2000-emner i statsvitenskap. Følgende må i tillegg være oppfylt: 

· Emnet 1020 Metode eller tilsvarende må inngå i de 60 studiepoengene. 

· Det må inngå minst ett emne fra alle områder av statsvitenskap. 

Overgang fra gammel studieordning
Dersom du begynner masterstudiet høsten 2003, skal du følge ny studieordning.  

Studenter som begynte på hovedfag våren 2003 skal overføres til mastergrad fra høsten 2003. Disse studentene fullfører et modifisert masteropplegg som ligner på dagens hovedfag, dvs. metode og fagkurs etter gammel ordning og hovedoppgaven etter ny ordning.
Siste ordinære eksamen i STV 621 Metode og SPSS innenfor gammel ordning vil gis høsten 2003, med mulighet for å ta opp igjen eksamen våren 2004 for de som stryker høsten 2003. 
Siste mulighet til å avlegge kun 3 vekttall/skoleeksamen i fagkurs blir Høsten 2003. Fra våren 2004 vil alle kurseksamener på fagkurs gis som 15 SP.
Modifisert masteropplegg: 
621 og SPSS til sammen: 
8 vkt = 25 SP 
To kurs u/oppg: 

6 vkt = 20 SP 
To kurs m/oppg


10 vkt = 30 SP 
Hovedoppgaven: 

16 vkt = 45 SP

Studenter som begynte på hovedfag høsten 2002 eller tidligere og som har fulgt et normert studieløp, vil våren 2003 fremdeles ha et fagkurs á 3 vekttall og hovedoppgaven igjen. Disse kan fullføre hovedfag under forutsetning at veileder oppnevnes før 1.8.03.

Har du tidligere utdanning fra andre utdanningsinstitusjoner enn UiO?

Utdanning fra norske universiteter og vitenskapelige høgskoler og de fleste utdanninger fra de statlige høgskolene godkjennes etter "tid-for-tid-prinsippet". Dette betyr at utdanning fra disse lærestedene kan godkjennes med 60 studiepoeng for hvert hele studieår som er fullført. Også utdanning fra andre institusjoner kan inngå som del av et gradsstudium ved fakultetet når utdanningen går ut over immatrikuleringsgrunnlaget. 

Utenlandsk utdanning fra godkjente institusjoner vurderes på samme måte. 

Dersom du har utdanning fra andre utdanningsinstitusjoner som du mener kan gi fritak for fag som inngår i masterstudiet i statsvitenskap, kan du finne informasjon om søknadsprosessen.

Hva lærer du?

Gjennom masterstudiet i statsvitenskap blir du kjent med avanserte teorier og metoder for politisk analyse. Du får også detaljert kunnskap om politiske ideer, prosesser og institusjoner. I studiet lærer du å foreta kasusstudier og sammenliknende undersøkelser av ulike sider ved politisk virksomhet: enkeltbeslutninger, spesifikke hendelsesforløp, utviklingsprosesser og årsaksmekanismer. 

Masteroppgaven

Som en del av studiet velger du et tema for en masteroppgave. Oppgaven skal ha et omfang på 50-90 sider og skal oppfylle alminnelige krav til vitenskapelige publikasjoner. 

Masteroppgaven skal bygge på en selvstendig vitenskapelig undersøkelse av en nærmere avgrenset problemstilling.  Du kan velge å skrive oppgaven med utgangspunkt i både empiriske og teoretiske problemstillinger. Problemstillingene kan hentes fra temaområdene: 

· politisk teori

· offentlig politikk og administrasjon

· komparativ politikk

· internasjonal politikk 
og 

· samfunnsvitenskapelig metode. 

Gjennom arbeidet med masteroppgaven lærer du å jobbe selvstendig med et større verk. Du opparbeider evnen til vitenskapelig og analytisk tenkning, og også til å strukturere skriftlig materiale. 

Oppbygging og gjennomføring

Studiestruktur

Studieprogrammet går over fire semestre. Det omfatter emner (totalt 75 studiepoeng) og masteroppgaven (45 studiepoeng). 

4. semester
Masteroppgaven 45 SP

Oppgaveseminar

Fire møter med veileder

3. semester
Masterkurs 15 SP
Oppstartsseminar for masteroppgaven 

To møter med veileder

2. semester
Masterkurs 15 SP
Masterkurs 15 SP

1. semester
Metode 30 SP

Møte med preseptor og innføringsseminar

Emner

Studentene følger undervisning og avlegger eksamen i kurs i forskningsmetoder og statistikk 1. semester. Kurset er på 30 studiepoeng. 

Du følger undervisning i tre emner om utvalgte temaer – to emner i det andre semesteret og ett i det tredje. Hvert emne teller 15 studiepoeng. Det vil være to til tre masterkurs hvert semester innenfor hvert av fagområdene: politisk teori, internasjonal politikk, offentlig politikk og administrasjon og komparativ politikk. 

Undervisningen gis som en kombinasjon av forelesninger og seminarer. Kurset strekker seg over 10 – 14 dobbelttimer. Minst 7 dobbelttimer vil være forelesninger. Du må delta på minst 2/3 av seminarvirksomheten.

Det vil være forskjellige eksamener ettersom hvilket emne du velger å følge:

· Essay over selvvalgt problemstilling (20 – 30 sider). Muntlig presentasjon av skriftlig skisse (ca. 5 sider) til essay i seminaret (godkjent/ikke godkjent). 

· Essay over selvvalgt problemstilling (10 – 15 sider) og skriftlig eksamen (4 timer). 

· Essay over selvvalgt problemstilling (10 – 15 sider) og muntlig eksamen. 

Masteroppgaven
Når du begynner på masterprogrammet inviteres du til et todagers innføringsseminar. Tidlig i 1. semesteret møter alle studenter en preseptor. Preseptorens oppgave er først og fremst å hjelpe deg å planlegge masterstudiet og å skape sammenheng mellom kursaktivitet og forberedelsen av masteroppgaven. Du har to møter med preseptor tidlig i semesteret. 

Arbeidet med masteroppgaven forberedes allerede i første semester, gjennom individuelle samtaler mellom student og en vitenskapelig medarbeider. I siste halvdel av 2. semester skal du søke om individuell veileder Oppnevnelsen skjer innen utgangen av semesteret.

Tidlig i 3. semester deltar du på et oppstartseminar for masteroppgaven. Områdene holder hver sin samling, og man kan avholde samlinger som går på tvers av fagområdene. Her vil du redegjøre for dine planer med utgangspunkt i faste spørsmål om tema, design og litteratur. I tredje semester har vil du ha to møter med veileder. Det første møtet finner sted kort tid etter oppstartseminaret. 

I 4. semester skal du presentere og diskutere utkast til utvalgte kapitler i oppgaveseminaret. Hvert område arrangerer et åpent seminar. I tillegg kan det bli avholdt tematiske seminarer. Deltakelsen i seminarene er obligatorisk. Seminarleder gir karakteren godkjent/ikke-godkjent på grunnlag av tilstedeværelse og aktivitet. Du har fire møter med individuell veileder i 4. semester. Det legges til rette for at du kan lage forstudier til deler av oppgaven gjennom essayene du leverer underveis i studiet.

Masteroppgavens omfang er minimum 50 og maksimum 90 sider.
Undervisnings- og evalueringsformer

Undervisningen består i forelesninger og seminarer. Du skal utarbeide et essay (hjemmeoppgave) over selvvalgt tema i alle emner. Kursene kan også ha muntlig eller skriftlig eksamen. 

Utenlandsopphold
Som student ved Universitetet i Oslo har du mange muligheter til å ta deler av studiene ved et utenlandsk universitet. Les om utvekslingsmulighetene ved UiO for mer informasjon.

Som masterstudent i statsvitenskap kan du dra nytte av utvekslingsprogrammene vi har med Universidad Complutense de Madrid, Universität Wien, Katholieke Universiteit Leuven, Universität Konstanz, Universidad de Salamanca, Institut d'Etudes Politiques de Bordeaux, og universiteter i England, Australia eller Skottland. Mulighetene er derfor mange. 

Instituttet fortsetter sitt samarbeid innenfor Ersamusnettverket, og vil søke å utvide antall avtaler.

Dersom du ønsker et utenlandsopphold, anbefaler vi at dette legges til 2. semester. Instituttet vil, etter søknad, kunne godkjenne opptil 30 studiepoeng fra andre universiteter.

Veien videre

I de siste årene har flere statsvitere valgt jobber i store private bedrifter og i ulike interesseorganisasjoner. Det er heller ikke uvanlig at statsvitere søker seg til utenrikstjenesten eller til internasjonale organisasjoner av ulike typer.

Men de fleste statsvitere jobber i offentlig sektor, som f.eks. departementer, fylkeskommuner osv. Arbeidsoppgavene her er i stor grad knyttet til utredning, saksbehandling og annen administrasjon. 

Mange statsvitere arbeider også i forsknings- og undervisningsmiljøer som universiteter, høgskoler og i frittstående forskningsinstitutter. Du kan også kombinere journalistikk og statsvitenskap, og på den måten kvalifisere deg for jobber i presse- og informasjonsvirksomheter. 

Akkurat hvilke muligheter du vil få vil være avhengig av resultater og spesialisering. 

